'Dubbele standaarde' grief Dyddgu | Netwerk24
Dyddgu Hywel het uitgevaar nadat Wêreldrugby vandeesweek aangekondig het dat die Wêreldbeker-toernooi vir vroue, wat later vanjaar in Nieu-Seeland moet plaasvind, straks na volgende jaar geskuif gaan word.
Dyddgu Hywel in aksie vir Wallis in 'n wedstryd teen Hongkong by die Wêreldbeker-toernooi vir vroue in 2017 in Dublin. Foto: Getty Images
Die voorstel om die toernooi te skuif is gemaak weens die onsekerheid wat heers rondom Covid-19 en veral omdat dit sommige spanne se voorbereiding bemoeilik.
Die Sesnasies-reeks vir vroue was aanvanklik geskeduleer om saam met die mans s'n vroeg in Februarie te begin, maar gaan nou eers in April afskop.
Wat verder tot die 31-jarige Hywel se ongelukkigheid bydra, is dat daar laat in 2020 'n Nasiesbeker gehou is waaraan lande soos Wallis, Engeland en Ierland se manspanne deelgeneem het.
Maar vrouespelers moes droëbek sit, met geen wedstryde wat vir hulle gereël is nie.
"Wat regtig vir my teleurstellend is, is hoe die mans verlede jaar 'n Nasiesbeker gekry het," het Hywel aan die BBC gesê.
"Hulle (manspanne) kry vanjaar 'n normale Sesnasiesreeks . . . maar hoekom word die vrouespel anders hanteer? Ons praat steeds oor gelykheid in sport, en dít in 2021.
"Ons behoort nie meer hierdie tipe gesprekke te hê nie, en ek het totale begrip vir die Covid-19-situasie, maar dit geld almal." – Reuters